ክልሉ የኮሌራ ወረርሽኝን ለመከላከል እየሰራ ነው
አዲስ አበባ፡- የደቡብ ክልል የኮሌራ ወረርሽኝ አድማሱን እንዳያሰፋና የወባ በሽታም የከፋ ጉዳት እንዳያስከትል ግብረ ኃይል ኮሚቴ አቋቁሞ እየሰራ መሆኑን ገለጸ፡፡ 
የክልሉ ጤና ቢሮ ህዝብ ግንኙነት ኃላፊ አቶ ቀድረላ አህመድ፤ የኮሮና ቫይረስ በኢትየጵያ ከተከሰተ ወዲህ በክልሉ የኮሌራ ወረርሽኝም ዳግም መቀስቀሱን አስታውሰው፤ በሽታው አድማሱን እንዳያሰፋ የተቀናጀ ግብረ ኃይል ተቋቁሞ ሥራ መጀመሩን ለአዲስ ዘመን ጋዜጣ ገልጸዋል፡፡
የኮሌራ ወረርሽኙ በኮንሶ፣ በጋሞ፣ ጎፋ፣ ሲዳሞ፣ አሌ ልዩ ወረዳና በደቡብ ኦሞ መከሰቱን የገለጹት ኃላፊው፤ በተይም በደቡብ ኦሞ ያለው ስርጭት በመስፋፋቱ በሽታውን ለመከላከልና ለመቆጣጠር በክልሉ ጤና ቢሮ አማካኝነት መደበኛውን ሥራ የሚከታተል ግብረ ኃይል ኮሚቴ መቋቋሙን አስታውቀዋል፡፡ ግብረ ኃይሉ
 ኮሌራን ጨምሮ የወባ በሽታንና ሌሎች ወረርሽኞችንም ለመቆጣጠር በሚያስችል መልኩ የሚሰራ መሆኑን ጠቁመዋል፡፡ 
አቶ ቀድረላ እንደገለፁት፤ በክልሉ የኮሌራ ወረርሽኙ ሲከሰት ለመጀመሪያ ጊዜ አይደለም፡፡ ከዚህ ቀደም በተከሰተበት ወቅት ከክልሉ ርዕሰ መስተዳደር ጀምሮ እስከ ቀበሌ ድረስ ያለው አመራር በትኩረት ክትትል በማድረግ በአጭር ጊዜ ውስጥ መቆጣጠር ተችሏል፡፡ 
አሁን ላይ አብዛኛው መዋቅር ትኩረቱን ኮሮና ቫይረስ ላይ በማድረጉ በተፈጠረ ክፍተት ሌሎች ወረርሽኝን ለመከላከል የሚደረጉ ሥራዎች ባለመሰራታቸው ወረርሽኙ ዳግም ሊያንሰራራ ችሏል ያሉት አቶ ቀድረላ፤ ይህንን ታሳቢ በማድረግም ችግሩን ለመፍታት እየተሰራ ነው ብለዋል፡፡ 
ከግብዓት አቅርቦት ጋር ተያይዞም ችግሮች እንዳሉና ከጤና ሚኒስቴርና ከሚመለከታቸው የጤና አጋር ድርጅቶች ጋር በመነጋገር ችግሩን ለመፍታት ጥረት እየተደረገ እንደሚገኝም ጠቁመዋል፡፡
 እንደ እርሳቸው ገለጻ፤ በወረርሽኙ ምክንያት የክልሉ መደበኛ ሥራዎች አምና ከነበረው ተመሳሳይ ወቅት አንጻር ተቀዛቅዘዋል፡፡ ይህንንም ለማስተካከልና ችግሮችን በመለየት ድጋፍ እንዲደረግ በሁሉም የክልሉ አካባቢዎች እስከ ታችኛው የመንግስት መዋቅር እየተሰራ ነው፡፡ ከህክምና አሰጣጡ ጎን ለጎን በሽታውን ለመከላከል የግልና የአካባቢ ንጽህናን ከመጠበቅ አንስቶ ሌሎች መፍትሄዎች እንዲወሰዱ ርብርብ እየተደረገ ይገኛል፡፡ 
ወረርሽኙ የልማት ሥራዎችን እንዳያደናቅፍ ከዘመቻ በዘለለ ሥራውን በመደበኛነት ለማሳካት የተለያዩ የግንዛቤ መስጫ መርሀ ግብሮች እየተከናወኑ መሆናቸውንም አቶ ቀድረላ ተናግረዋል፡፡
ኮሌራ በተበከለ ውሃ አማካኝነት በባክቴሪያ የሚተላለፍ በሽታ ሲሆን አጣዳፊ ተቅማጥና ትውከት በማስከተልም በሰውነት ውስጥ የሚገኝ ፈሳሽን አሟጥጦ አቅምን በማዳከም አፋጣኝ ህክምና ካልተደረገም በጥቂት ሰዓታት ውስጥ ለሞት የሚዳርግ በሽታ መሆኑን የዓለም ጤና ድርጅት ሪፖርት ያስረዳል፡፡
አዲስ ዘመን ሚያዝያ 30/2012አዲሱ ገረመው